**Απόφαση 8369-2021**

**ΑΓ6928/2016**

**ΤΟ**

**ΔΙΟΙΚΗΤΙΚΟ ΠΡΩΤΟΔΙΚΕΙΟ ΑΘΗΝΩΝ**

**Τμήμα 26ο ΜΟΝΟΜΕΛΕΣ**

σ υ ν ε δ ρ ί α σ ε δημόσια στο ακροατήριό του στις 17 Μαΐου 2021, με δικαστή τη Μανδάνη Κρητικού, Πρωτοδίκη Δ.Δ. και γραμματέα την Αναστασία Κάππη, δικαστική υπάλληλο,

γ ι α να δικάσει την αγωγή με ημερομηνία κατάθεσης 19.10.2016,

τ ω ν: 1) ΓΠ και λοιπών (σύνολο 6),

κ α τ ά των: 1) ν.π.δ.δ. με την επωνυμία «ΙΔΡΥΜΑ ΚΟΙΝΩΝΙΚΩΝ ΑΣΦΑΛΙΣΕΩΝ -ΕΝΙΑΙΟ ΤΑΜΕΙΟ ΑΣΦΑΛΙΣΗΣ ΜΙΣΘΩΤΩΝ» (Ι.Κ.Α.- Ε.Τ.Α.Μ.) και ήδη «ΗΛΕΚΤΡΟΝΙΚΟΣ ΕΘΝΙΚΟΣ ΦΟΡΕΑΣ ΚΟΙΝΩΝΙΚΗΣ ΑΣΦΑΛΙΣΗΣ» (e- Ε.Φ.Κ.Α.), που εκπροσωπείται από τον Διοικητή του, ο οποίος παρέστη με την από 6.5.2021 δήλωση, κατ’ άρθρο 133 παρ. 2 του Κώδικα Διοικητικής Δικονομίας και 2) του ν.π.δ.δ. με την επωνυμία «ΕΝΙΑΙΟ ΤΑΜΕΙΟ ΕΠΙΚΟΥΡΙΚΗΣ ΑΣΦΑΛΙΣΗΣ» (Ε.Τ.Ε.Α.), μετονομασθέντος σε «ΕΝΙΑΙΟ ΤΑΜΕΙΟ ΕΠΙΚΟΥΡΙΚΗΣ ΑΣΦΑΛΙΣΗΣ ΚΑΙ ΕΦΑΠΑΞ ΠΑΡΟΧΩΝ» (Ε.Τ.Ε.Α.Ε.Π.) και ήδη «ΗΛΕΚΤΡΟΝΙΚΟΣ ΕΘΝΙΚΟΣ ΦΟΡΕΑΣ ΚΟΙΝΩΝΙΚΗΣ ΑΣΦΑΛΙΣΗΣ» (e- Ε.Φ.Κ.Α.), που εκπροσωπείται από τον Διοικητή του, ο οποίος παρέστη με την από 14.5.2021 δήλωση

Κατά τη συζήτηση στο ακροατήριο, οι διάδικοι που εμφανίστηκαν και παρέστησαν, ανέπτυξαν τους ισχυρισμούς τους και ζήτησαν όσα αναφέρονται στα πρακτικά.

**Αφού μελέτησε τη δικογραφία**

**Σκέφθηκε σύμφωνα με τον νόμο**

1. Επειδή, η κρινόμενη αγωγή νομίμως εισάγεται σε νέα συζήτηση, μετά την έκδοση της Α17945/2020 απόφασης του Δικαστηρίου τούτου, η οποία αποτελεί ενιαίο σύνολο με την παρούσα.

2. Επειδή, με το άρθρο 114 του ν. 4714/2020 (Α΄ 148) ορίστηκε ότι: «1. Ποσά, τα οποία αντιστοιχούν σε περικοπές και μειώσεις κύριων συντάξεων συνταξιούχων του ιδιωτικού τομέα οργανισμών κοινωνικής ασφάλισης, οι οποίες επιβλήθηκαν κατ` εφαρμογή του άρθρου 6 παρ. 1 του ν. 4051/2012 (Α` 40) και του άρθρου πρώτου παρ. ΙΑ υποπαρ. ΙΑ.5 περ. 1 του ν. 4093/2012 (Α` 222) και αφορούν το χρονικό διάστημα από 11.6.2015 και μέχρι τη δημοσίευση του ν. 4387/2016 (Α` 85), καταβάλλονται άτοκα στους δικαιούχους. 2. Με κοινή απόφαση των Υπουργών Οικονομικών και Εργασίας και Κοινωνικών Υποθέσεων ρυθμίζονται ο τρόπος, η διαδικασία και οι λεπτομέρειες καταβολής των προς επιστροφή ποσών, η οποία ολοκληρώνεται εντός έξι (6) μηνών από τη δημοσίευση του παρόντος. 3. Με την καταβολή των ποσών της παρ. 1 οι αξιώσεις των συνταξιούχων των οργανισμών κοινωνικής ασφάλισης για ποσά που αντιστοιχούν σε περικοπές, μειώσεις και καταργήσεις κύριων, επικουρικών συντάξεων, επιδομάτων αδείας και εορτών Χριστουγέννων και Πάσχα, κατά το χρονικό διάστημα από 11.6.2015 έως τη δημοσίευση του ν. 4387/2016 δυνάμει των νόμων 4051/2012 και 4093/2012, αποσβέννυνται. 4. Η ρύθμιση της παρ. 3 δεν καταλαμβάνει τις εκκρεμείς ενώπιον των δικαστηρίων δίκες, ως προς τις αξιώσεις που υπερβαίνουν το καταβαλλόμενο ποσό της παρ. 1».

Κατ’ εξουσιοδότηση των ανωτέρω διατάξεων, εκδόθηκε η κοινή υπουργική απόφαση των Υπουργών Οικονομικών και Εργασίας και Κοινωνικών Υποθέσεων Φ.11321/35005/1528/ 13.10.2020 (Β΄ 4536), η οποία ορίζει στο άρθρο 1 ότι: «Επιστρέφονται αναδρομικά ποσά συντάξεων και προσυνταξιοδοτικών παροχών που αντιστοιχούν στις πραγματοποιηθείσες μειώσεις των κύριων συντάξεων για το χρονικό διάστημα από 11.06.2015 έως και 12.05.2016, οι οποίες θεσπίστηκαν με τις διατάξεις της παρ. 1 του άρθρου 6 του ν. 4051/2012 (Α` 40) και τις διατάξεις της περ. 1 της υποπαρ. ΙΑ.5 της παρ. ΙΑ του άρθρου πρώτου του ν. 4093/2012 (Α` 222), καθώς και με τις διατάξεις της υπ` αρ. 476/28-02-2012 απόφασης των Υπουργών Οικονομικών, Ανάπτυξης Ανταγωνιστικότητας και Ναυτιλίας (Β` 499)», στο άρθρο 4 ότι: «1. Ο e-ΕΦΚΑ, ως οιονεί καθολικός διάδοχος των εντασσόμενων σε αυτόν πρώην φορέων, τομέων, κλάδων και λογαριασμών κατά τα άρθρα 53 επ. του ν. 4387/2016, διενεργεί επιστροφές στους συνταξιούχους που υπάγονται σε αυτόν. 2…» και στο άρθρο 5 ότι: «1. Η καταβολή των επιστρεπτέων από τον e-ΕΦΚΑ ποσών γίνεται με εφάπαξ καταβολή μέχρι την 31.12.2020. 2…».

3. Επειδή, το Δικαστήριο, με την Α17945/2021 απόφασή του, έκρινε, μεταξύ άλλων, ότι μη νομίμως επιβλήθηκαν μειώσεις, κατ’ εφαρμογή των διατάξεων των ν. 4051/2012 και 4093/2012, στην κύρια και επικουρική σύνταξη των εναγόντων, συμπεριλαμβανομένων των αναλογούντων επιδομάτων εορτών και αδείας, κατά το χρονικό διάστημα από 11.6.2015 έως 11.5.2016 και, περαιτέρω, έκρινε αναγκαίο, για την ασφαλή διάγνωση της διαφοράς, να αναβάλει την έκδοση οριστικής απόφασης και να διατάξει τη συμπλήρωση των αποδείξεων, υποχρεώνοντας τον e-Ε.Φ.Κ.Α. να προσκομίσει στοιχεία από τα οποία να προκύπτουν, με ακριβή υπολογισμό ανά μήνα και διακριτά ανά νόμο, τα ποσά των περικοπών, καθώς και το συνολικό ποσό των περικοπών που επιβλήθηκαν στην κύρια σύνταξη (συμπεριλαμβανομένων και των αναλογούντων επιδομάτων εορτών και αδείας) και την επικουρική σύνταξη των εναγόντων κατά το χρονικό διάστημα από 11.6.2015 έως 11.5.2016, κατ’ εφαρμογή των διατάξεων των ν. 4051/2012 και 4093/2012.

4. Επειδή, σε εκτέλεση της ανωτέρω δικαστικής απόφασης, προσκομίστηκαν στη Γραμματεία του Δικαστηρίου: 1) το 1568/21/12.4.2021 έγγραφο της Προϊσταμένης της Διεύθυνσης Πληρωμών Συντάξεων του Ι΄ Τοπικού Υποκ/τος Μισθωτών Αττικής- Αθηνών – Κεντρικού Τομέα, στο οποίο αναφέρεται ότι, για το χρονικό διάστημα από 11.6.2015 έως 11.5.2016, η συνολική παρακράτηση στην κύρια σύνταξη του 2ου ενάγοντος βάσει του ν. 4051/2012 ανήλθε σε 220,33 ευρώ (19,97€ μηνιαίως) και βάσει του ν. 4093/2012 σε 1.595,96 ευρώ (144,65€ μηνιαίως), τα δε επιδόματα εορτών και αδείας που αντιστοιχούν στο ανωτέρω χρονικό διάστημα, ανέρχονται στο συνολικό ποσό των 800 ευρώ.

Περαιτέρω, στον 2ο ενάγοντα καταβλήθηκε, βάσει των διατάξεων του άρθρου 114 του ν. 4714/2020, το ποσό των 1.819,66 ευρώ, το οποίο αντιστοιχεί σε περικοπές της κύριας σύνταξης βάσει των ν. 4051/2012 και 4093/2013, για το χρονικό διάστημα από 11.6.2015 έως 12.5.2016, 2) το 221/14/01/21/25.1.2021 έγγραφο του Διευθυντή του Τοπικού Υποκ/τος Αμαρουσίου του Β΄ Τοπικού Υποκ/τος Μισθωτών Αττικής- Αθηνών, σύμφωνα με το οποίο, για το χρονικό διάστημα από 12.6.2015 έως 11.5.2016, οι περικοπές στην κύρια σύνταξη της 3ης ενάγουσας βάσει του ν. 4051/2012 ανήλθαν στο συνολικό ποσό των 10,08 ευρώ και βάσει του ν. 4093/2012 στο συνολικό ποσό των 843,19 ευρώ, τα δε επιδόματα εορτών και αδείας που αντιστοιχούν στο ανωτέρω χρονικό διάστημα ανέρχονται στο συνολικό ποσό των 800 ευρώ.

Στο προαναφερόμενο έγγραφο επισυνάπτεται ενημερωτικό σημείωμα επιστροφής μειώσεων συντάξεων της 3ης ενάγουσας, από το οποίο προκύπτει ότι, για το ανωτέρω χρονικό διάστημα, της επιστράφηκαν οι μειώσεις που διενεργήθηκαν στην κύρια σύνταξή της βάσει του ν. 4051/2012, ποσού 10,73 ευρώ, καθώς και βάσει του ν. 4093/2012, ποσού 897,01 ευρώ, ήτοι της επιστράφηκε το συνολικό ποσό των 907,74 ευρώ, 3) το 221/14/01/221/25.1.2021 του ίδιου ως άνω Διευθυντή, σύμφωνα με το οποίο για το χρονικό διάστημα από 12.6.2015 έως 11.5.2016, οι περικοπές στην κύρια σύνταξη της 4ης ενάγουσας βάσει του ν. 4051/2012 ανήλθαν στο συνολικό ποσό των 260,16 ευρώ και βάσει του ν. 4093/2012 στο συνολικό ποσό των 1.536,87 ευρώ, τα δε επιδόματα εορτών και αδείας που αντιστοιχούν στο ανωτέρω χρονικό διάστημα ανέρχονται στο συνολικό ποσό των 370,57 ευρώ. Στο προαναφερόμενο έγγραφο επισυνάπτεται ενημερωτικό σημείωμα επιστροφής μειώσεων συντάξεων της 4ης ενάγουσας, από το οποίο προκύπτει ότι, για το ανωτέρω χρονικό διάστημα, της επιστράφηκαν οι μειώσεις που διενεργήθηκαν στην κύρια σύνταξή της βάσει του ν. 4051/2012, ποσού 269,93 ευρώ, καθώς και βάσει του ν. 4093/2012, ποσού 1.634,97 ευρώ, ήτοι της επιστράφηκε το συνολικό ποσό των 1.904,90 ευρώ, 4) το 42/13.1.2021 έγγραφο της Διευθύντριας του Τμήματος Πληρωμών Συντάξεων του Ζ΄ Τοπικού Υποκ/τος Μισθωτών Αττικής- Αθηνών – Κεντρικού Τομέα, με συνημμένο το οικείο ενημερωτικό σημείωμα επιστροφής μειώσεων συντάξεων, στο οποίο αναφέρεται ότι για το χρονικό διάστημα από 11.6.2015 έως 11.5.2016, η συνολική παρακράτηση στη κύρια σύνταξή του 5ου ενάγοντος βάσει του ν. 4051/2012 ανήλθε σε 576,49 ευρώ (52,25€ μηνιαίως) και βάσει του ν. 4093/2012 σε 1.857,02 ευρώ (168,31€ μηνιαίως), τα δε επιδόματα εορτών και αδείας που αντιστοιχούν στο ανωτέρω χρονικό διάστημα, ανέρχονται στο συνολικό ποσό των 800 ευρώ.

Περαιτέρω, στον 5ο ενάγοντα καταβλήθηκε, βάσει των διατάξεων του άρθρου 114 του ν. 4714/2020, το ποσό των 577,56 ευρώ, το οποίο αντιστοιχεί σε περικοπές της κύριας σύνταξης βάσει του ν. 4051/2012, για το χρονικό διάστημα από 11.6.2015 έως 12.5.2016, καθώς και το ποσό των 1.860,46 ευρώ, το οποίο αντιστοιχεί σε περικοπές της κύριας σύνταξης βάσει του ν. 4093/2013, για το ίδιο χρονικό διάστημα και συνολικά το ποσό των 2.438,02 ευρώ και 5) το 163373/10.5.2021 έγγραφο της Προϊσταμένης της Διεύθυνσης Εκκαθάρισης και Πληρωμής Συντάξεων – Τμήμα Εκκαθάρισης και Πληρωμής Επικουρικών Συντάξεων και Παροχών Εφάπαξ του e-Ε.Φ.Κ.Α., σύμφωνα με το οποίο, για το χρονικό διάστημα από 11.6.2015 έως 11.5.2016, οι συνολικές μειώσεις της επικουρικής σύνταξής των εναγόντων ανήλθαν: α) όσον αφορά τον 1ο ενάγοντα σε 806,19 ευρώ βάσει του ν. 4051/2012, σε 322,52 ευρώ βάσει του ν. 4093/2012 και συνολικά σε 1.128,71 ευρώ, β) όσον αφορά τον 2ο ενάγοντα σε 599,72 ευρώ βάσει του ν. 4051/2012, σε 280,50 ευρώ βάσει του ν. 4093/2012 και συνολικά σε 880,22 ευρώ, γ) όσον αφορά την 3η ενάγουσα σε 259,38 ευρώ βάσει του ν. 4051/2012, σε 144,98 ευρώ βάσει του ν. 4093/2012 και συνολικά σε 404,36 ευρώ, δ) όσον αφορά την 4η ενάγουσα σε 703,56 ευρώ βάσει του ν. 4051/2012, σε 281,38 ευρώ βάσει του ν. 4093/2012 και συνολικά σε 984,94 ευρώ, ε) όσον αφορά τον 5ο ενάγοντα σε 857,12 ευρώ βάσει του ν. 4051/2012, σε 342,87 ευρώ βάσει του ν. 4093/2012 και συνολικά σε 1.199,99 ευρώ και στ) όσον αφορά τον δικαιοπάροχο της 6ης και του 7ου των εναγόντων σε 727,76 ευρώ βάσει του ν. 4051/2012, σε 291,06 ευρώ βάσει του ν. 4093/2012 και συνολικά σε 1.018,82 ευρώ.

5. Επειδή, ενόψει των κριθέντων με την Α17945/2020 απόφαση και συνεκτιμώντας, περαιτέρω, τα ως άνω προσκομισθέντα έγγραφα, το Δικαστήριο κρίνει ότι η δίκη πρέπει να καταργηθεί λόγω εκλείψεως του αντικειμένου της, όσον αφορά τον 2ο ενάγοντα για το ποσό των 1.819,66 ευρώ, όσον αφορά την 3η ενάγουσα για το ποσό των 907,74 ευρώ, όσον αφορά την 4η ενάγουσα για το ποσό των 1.904,90 ευρώ και όσον αφορά τον 5ο ενάγοντα για το ποσό των 2.438,02 ευρώ. Περαιτέρω, το Δικαστήριο, κρίνει ότι, όσον αφορά τους 2ο, 3η, 4η και 5ο των εναγόντων, η αγωγή πρέπει να γίνει εν μέρει δεκτή και να αναγνωριστεί η υποχρέωση του εναγόμενου e-Ε.Φ.Κ.Α. να καταβάλει, στον 2ο ενάγοντα το ποσό των 800 ευρώ, που αντιστοιχεί στα περικοπέντα επιδόματα εορτών και αδείας του ένδικου χρονικού διαστήματος και το ποσό των 880,22 ευρώ, που αντιστοιχεί στις περικοπές της επικουρικής του σύνταξης βάσει των ν. 4051/12 και 4093/2012 και συνολικά το ποσό των 1.680,22 ευρώ, στην 3η ενάγουσα το ποσό των 800 ευρώ, που αντιστοιχεί στα περικοπέντα επιδόματα εορτών και αδείας και το ποσό των 404,36 ευρώ, που αντιστοιχεί στις περικοπές της επικουρικής της σύνταξης βάσει των ν. 4051/12 και 4093/2012 και συνολικά το ποσό των 1.204,36 ευρώ, στην 4η ενάγουσα το ποσό των 370,57 ευρώ, που αντιστοιχεί στα περικοπέντα επιδόματα εορτών και αδείας και το ποσό των 984,94 ευρώ που αντιστοιχεί στις περικοπές της επικουρικής της σύνταξης βάσει των ν. 4051/12 και 4093/2012 και συνολικά το ποσό των 1.355,51 ευρώ και στον 5ο ενάγοντα το ποσό των 800 ευρώ, που αντιστοιχεί στα περικοπέντα επιδόματα εορτών και αδείας και το ποσό των 1.199,99 ευρώ, που αντιστοιχεί στις περικοπές της επικουρικής του σύνταξης βάσει των ν. 4051/12 και 4093/2012 και συνολικά το ποσό των 1.999,99 ευρώ, νομιμοτόκως με επιτόκιο 6% από την επίδοση της αγωγής (βλ. την έκθεση επίδοσης) μέχρι τις 30.4.2019, και για το διάστημα από 1.5.2019 μέχρι την πλήρη εξόφληση, με επιτόκιο υπολογιζόμενο σύμφωνα με τα οριζόμενα στο άρθρο 45 παρ. 1 του ν. 4607/2019 (Α΄ 65).

Τέλος, λαμβάνοντας υπόψη ότι, όσον αφορά τον 1ο, 6η και 7ο από τους ενάγοντες, δεν προσκομίστηκαν τα ζητηθέντα με την Α17945/2020 απόφαση στοιχεία αναφορικά με τα ακριβή ποσά που αντιστοιχούν στις περικοπές που διενεργήθηκαν στην κύρια σύνταξη (συμπεριλαμβανομένων των αναλογούντων επιδομάτων εορτών και αδείας), κατά το χρονικό διάστημα από 11.6.2015 έως 11.5.2016, κατ’ εφαρμογή των διατάξεων των ν. 4051/2012 και 4093/2012, το Δικαστήριο κρίνει αναγκαίο να αναβάλει, εκ νέου, την έκδοση οριστικής απόφασης, σύμφωνα με τα ειδικότερα οριζόμενα στο διατακτικό της παρούσας.

6. Επειδή, κατ’ ακολουθία των ανωτέρω, η δίκη πρέπει να καταργηθεί για τα ειδικότερα για τον καθένα και καθεμία από τους 2ο, 3η, 4η και 5ο ενάγοντες προαναφερόμενα ποσά, κατά τα λοιπά δε, η αγωγή να γίνει εν μέρει δεκτή, σύμφωνα με τα ειδικότερα οριζόμενα στο διατακτικό της παρούσας και να συμψηφιστούν τα δικαστικά έξοδα μεταξύ των εν λόγω εναγόντων και του εναγόμενου e- Ε.Φ.Κ.Α., λόγω μερικής νίκης και ήττας αυτών (άρθρο 275 παρ. 1 εδ. γ’ του Κ.Δ.Δ.). Τέλος, πρέπει να αναβληθεί η έκδοση οριστικής απόφασης για τους 1ο, 6η και 7ο ενάγοντες, σύμφωνα με τα ειδικότερα οριζόμενα στο διατακτικό της παρούσας.

**ΔΙΑ ΤΑΥΤΑ**

Καταργεί τη δίκη όσον αφορά τον 2ο ενάγοντα για το ποσό των 1.819,66 ευρώ, όσον αφορά την 3η ενάγουσα για το ποσό των 907,74 ευρώ, όσον αφορά την 4η ενάγουσα  για το ποσό των 1.904,90 ευρώ και όσον αφορά τον 5ο ενάγοντα για το ποσό των 2.438,02 ευρώ.

Δέχεται εν μέρει την αγωγή κατά τα λοιπά για τους 2ο, 3η, 4η και 5ο ενάγοντες.

Αναγνωρίζει την υποχρέωση του εναγόμενου e- Ε.Φ.Κ.Α. να καταβάλει στον 2ο ενάγοντα το ποσό των χιλίων εξακοσίων ογδόντα ευρώ και είκοσι δύο λεπτών (1.680,22 ευρώ), στην 3η ενάγουσα το ποσό των χιλίων διακοσίων τεσσάρων ευρώ και 36 λεπτών (1.204,36 ευρώ), στην 4η ενάγουσα το ποσό των χιλίων τριακοσίων πενήντα πέντε ευρώ και πενήντα ενός λεπτών (1.355,51 ευρώ) και στον 5ο ενάγοντα το ποσό των χιλίων εννιακοσίων ενενήντα εννέα ευρώ και ενενήντα εννέα λεπτών (1.999,99 ευρώ), νομιμοτόκως με επιτόκιο 6% από την επίδοση της αγωγής (27.12.2016) μέχρι τις 30.4.2019, και για το διάστημα από 1.5.2019 μέχρι την πλήρη εξόφληση, με επιτόκιο υπολογιζόμενο σύμφωνα με τα οριζόμενα στο άρθρο 45 παρ. 1 του ν. 4607/2019.

Συμψηφίζει τα δικαστικά έξοδα.

Αναβάλλει την έκδοση οριστικής απόφασης για τους 1ο , 6η και 7ο ενάγοντες.

Υποχρεώνει τον εναγόμενο e- Ε.Φ.Κ.Α. να προσκομίσει στη Γραμματεία του Δικαστηρίου τούτου (Τμήμα 26ο Μονομελές), μέσα σε προθεσμία τριάντα (30) ημερών από την κοινοποίηση σε αυτόν της παρούσας απόφασης, βεβαιώσεις των αρμόδιων υπηρεσιών του, από τις οποίες να προκύπτουν με ακριβή υπολογισμό ανά μήνα και διακριτά κατά νόμο τα ποσά των περικοπών, καθώς και το συνολικό ποσό των περικοπών που επιβλήθηκαν κατά το χρονικό διάστημα από 11.6.2015 έως 11.5.2016 στις κύριες συντάξεις που καταβλήθηκαν στον 1ο ενάγοντα και στον δικαιοπάροχο των 6ης και 7ου εναγόντων, κατ’ εφαρμογή των διατάξεων των ν. 4051/2012 και 4093/2012, συμπεριλαμβανομένων των αναλογούντων επιδομάτων εορτών και αδείας, καθώς και κάθε ποσό που τυχόν επιστράφηκε σε εκείνους, σύμφωνα με τις διατάξεις του άρθρου 114 του ν. 4714/2020 και της Φ.11321/35005/1528/13.10.2020 Κ.Υ.Α..

Ορίζει ότι οι 1ος, 6η και 7ος ενάγοντες δύνανται και αυτοί, εντός της ίδιας προθεσμίας από την κοινοποίηση της παρούσας απόφασης σε αυτούς, να προσκομίσουν στοιχεία που αφορούν στο ύψος των περικοπών των κύριων συντάξεών τους, συμπεριλαμβανομένων και των επιδομάτων εορτών και αδείας, χρονικού διαστήματος από 11.6.2015 έως 11.5.2016, κατ’ εφαρμογή των διατάξεων των ν. 4051/2012 και 4093/2012.

Διατάζει την εγγραφή της υπόθεσης στο πινάκιο της ανωτέρω δικασίμου και ορίζει ότι η κοινοποίηση της παρούσας απόφασης στους ανωτέρω διαδίκους επέχει θέση κλήτευσής τους, για να παραστούν στην ανωτέρω δικάσιμο.

Η απόφαση δημοσιεύθηκε στην Αθήνα, στο ακροατήριο του Δικαστηρίου, κατά τη συνεδρίαση της 9ης Αυγούστου 2021.

**Η ΔΙΚΑΣΤΗΣ Η ΓΡΑΜΜΑΤΕΑΣ**